open-index/open-wikipedia-markdown huggingface dataset:
War Pigs

"**War Pigs**" (בעברית: "**חזירי מלחמה**") הוא שיר מחאה אנטי-מלחמתי של להקת ההבי מטאל הבריטית בלאק סבאת', שיצא בשנת 1970. זהו השיר שפותח את אלבום האולפן השני של הלהקה Paranoid משנת 1970.

## סקירה כללית
השם המקורי של "War Pigs" היה "Walpurgis", העוסק בשבת המכשפות. "וולפורגיס הוא סוג של חג מולד עבור שטניסטים. ובשבילי, המלחמה הייתה השטן הגדול", אמר הבסיסט והתמלילן גיזר באטלר. "זה לא היה קשור לפוליטיקה או ממשלה או משהו. זה היה הרוע עצמו. אז אמרתי 'generals gathered in the masses / just like witches at black masses' כדי לעשות אנלוגיה. אבל כשהבאנו אותו לחברת התקליטים, הם חשבו ש-'Walpurgis' נשמע שטני מדי. ואז הפכנו אותו ל-'War Pigs'. אבל לא שינינו את המילים, כי הן כבר היו מוכנות".

במהלך תקופה זו, השירות הלאומי הסתיים לאחרונה בבריטניה, אך כאשר מלחמת וייטנאם עדיין נמשכת, צעירים רבים חששו שהם יגויסו להילחם בה. "זה מה שהתחיל את כל עניין המרד הזה של לא לצאת למלחמה בשביל אף אחד", אמר באטלר. "פחדתי שיקראו לי".

לפני שחרורו הרשמי, הלהקה שינתה את המילים באופן משמעותי כאשר ביצעה אותו בהופעה חיה. דוגמה לכך ניתן למצוא באוסף The Ozzman Cometh של אוזי אוסבורן, הכולל גרסה מוקדמת שהוקלטה על ידי בלאק סבאת' עבור BBC Radio 1 ב-26 באפריל 1970. בעוד שבאטלר אמר כי "War Pigs" הוא "לגמרי נגד מלחמת וייטנאם, על איך הפוליטיקאים העשירים האלה מתחילים את כל המלחמות לטובתם ולגרום לכל האנשים העניים למות למענם", הסולן אוסבורן הצהיר כי הלהקה "לא ידעה דבר על וייטנאם. זה פשוט שיר אנטי-מלחמתי". הקטע האינסטרומנטלי של השיר נקרא "**Luke's Wall**" במהדורות האמריקאיות של האלבום, בפורמט "War Pigs/Luke's Wall".

הזיכרון הראשון של המתופף ביל וורד מביצוע השיר היה במועדון הביט בשווייץ בשנת 1968. הלהקה נדרשה לנגן מספר סטים בכל ערב והיה לה מעט חומר ברפרטואר שלה באותה נקודה, כך שהם היו מבצעים ג'אם סשנים ארוכים כדי למלא את הסטים. הגיטריסט טוני איומי אמר כי "War Pigs" מקורו באחד מאותם ג'אם סשן.

הוספת אזעקת מלחמה והאצת סיום השיר נעשו על ידי המפיק רודג'ר ביין והמהנדס טום אלום. ללהקה לא הייתה כל השפעה על החלטות אלה, אם כי הם היו מרוצים מהתוצאות.

## משתתפים
ממוזער|בלאק סבאת' ב-1970. משמאל לימין: באטלר, איומי, וורד, אוסבורן.
* אוזי אוסבורן - שירה
* טוני איומי - גיטרה
* גיזר באטלר - גיטרה בס
* ביל וורד - תופים

## קישורים חיצוניים

## הערות שוליים

קטגוריה:שירי בלאק סאבת'
קטגוריה:שירים באנגלית
קטגוריה:שירים נגד מלחמה
גאורגי זנגילקוב

**גאורגי פטרוב זֶנְגילֶקוֹב** (בבולגרית: **Георги Петров Зенгилеков**; 1912, סלוניקי, האימפריה העות'מאנית – ?) היה דיפלומט בולגרי אשר בין השנים 1954–1957 כיהן כמיופה הכח בצירות של בולגריה בישראל.

## ביוגרפיה
גאורגי זנגילקוב נולד בסלוניקי ולאחר מלחמת הבלקן השנייה עברה משפחתו לבולגריה. הוא רכש השכלה תיכונית והצטרף לחוגי הנוער של המפלגה הקומוניסטית. במהלך מלחמת העולם השנייה, לאחר תחילת מבצע ברברוסה, החלו הקומוניסטים בבולגריה בפעילות צבאית נגד הממשל הבולגרי, בשל חברותה במדינות הציר, וזנגילקוב הצטרף לכוחות הפרטיזנים. לאחר המלחמה הצטרף לשירות הדיפלומטי הבולגרי במקביל לחברותו במנגנון המפלגה הקומוניסטית. בין השנים 1952–1954 כיהן כמנהל מח' המינהל והתיאום של הוועד המרכזי של המפלגה הקומוניסטית הבולגרית, שתפקידה היה לפקח על פעולות משמר הגבול וכוחות המיליציה העממית .

בין השנים 1954–1957 כיהן כמיופה הכח בצירות של בולגריה בישראל. בהמשך, בין 1958–1961 כיהן כשגריר בולגריה בממלכה המאוחדת.

ב-1 ביוני 1961 הודח מתפקידו על ידי הפוליטביורו הבולגרי ונקרא לשוב לבולגריה. בהמשך, נחקרו זנגילקוב וצוות השגרירות על ידי הוועדה לביטחון המדינה והוא סולק משירות החוץ ומכל תפקיד ציבורי.

## קישורים חיצוניים

* 

## הערות שוליים

קטגוריה:שגרירי בולגריה בישראל
קטגוריה:דיפלומטים בולגרים
קטגוריה:פוליטיקאים בולגרים
קטגוריה:קומוניסטים בולגרים
קטגוריה:שגרירי בולגריה בממלכה המאוחדת
קטגוריה:בולגרים שנולדו ב-1912
We Can Remember It for You Wholesale

"**We Can Remember It for You Wholesale**" הוא סיפור קצר מז'אנר המדע בדיוני מאת הסופר האמריקאי פיליפ ק. דיק אשר פורסם לראשונה באפריל 1966 במגזין "The Magazine of Fantasy & Science Fiction".

## תקציר העלילה
דאגלס קוויל הוא עובד משרד שחלומו הגדול ביותר הוא לבקר במאדים. על מנת להגשים את החלום שלו הוא פונה לתאגיד ריקאל המתמחה בהשתלת זיכרונות מלאכותיים. הוא מבקש שהם ישתילו במוחו זיכרון של משימה במאדים כסוכן חשאי, בתקווה שבאופן זה הוא יוכל לחוות הרפתקה בין-כוכבית מבלי לעזוב פיזית את כדור הארץ. במהלך ההליך צוות הטכנאים של תאגיד ריקאל גורמים בטעות לכך שהזיכרונות האמיתיים של קוויל שבים אליו. לאחר שזיכרונותיו של קוויל שבים אליו, והוא מבין שבעבר הוא היה סוכן חשאי ומתנקש של הממשל שהרג אישיות פוליטית מסוימת, הוא הופך לאיום על השלטונות, אשר מנסים כעת לחסלו.

## דמויות
* **דאגלס קוויל** - הדמות הראשית בספר. דאגלס הוא עובד משרד אשר חולם לבקר במאדים. הוא עובר בעקבות כך הליך השתלת זיכרון אשר במסגרתו הוא מגלה כי הוא למעשה סוכן חשאי.
* **קירסטן קוויל** - אשתו של דאגלס.
* **מר מקליין** - רופא בכיר בתאגיד ריקאל.
* **שירלי** - פקידת הקבלה בתאגיד ריקאל.

## עיבודים קולנועיים
הספר עובד לאורך השנים לשני סרטים הוליוודיים:
* זיכרון גורלי (1990) בבימויו של פול ורהובן ובכיכובו של ארנולד שוורצנגר, אשר היה עיבוד רופף לספר של פיליפ ק. דיק. הסרט הכיל שינויים ניכרים בעלילה וזכה להצלחה מסחרית ניכרת.
* זיכרון גורלי (2012) בבימויו של לן ויסמן ובכיכובו של קולין פארל. עיבוד קולנועי זה משמש כגרסה מחודשת לסרט מ-1990 עם אפקטים חזותיים יותר עדכניים.

## תרגומים לעברית
* "זוכרים בשבילך בעירבון מוגבל", בתוך: **העולם הבא – אנתולוגיית מדע בדיוני**, תשע נשמות, 2025

## הערות שוליים

קטגוריה:ספרי 1966
קטגוריה:פיליפ ק. דיק
אלברט לי טרינקל

**אלברט לי טרינקל** (באנגלית: **Elbert Lee Trinkle**; ) היה פוליטיקאי אמריקאי מווירג'יניה, איש המפלגה הדמוקרטית, שכיהן כחבר הסנאט של מדינתו בשנים 1916–1922, ולאחר מכן ועד 1926 כמושל וירג'יניה ה-49.
## ראשית חייו
אלברט לי טרינקל נולד בעיירה וייטוויל שבמחוז וייט שבוירג'יניה, כבן הצעיר במשפחתו. לאחר שסיים את לימודיו בהמפדן-סידני קולג' ב-1895, הוא למד משפטים באוניברסיטת וירג'יניה, שם הוא היה מנהל "מועדון השמחה של וירג'יניה" , ולאחר מכן פתח משרד עורכי דין בעירו.
## קריירה פוליטית
טרינקל שימש כיושב ראש המפלגה הדמוקרטית בווירג'יניה וכחבר בחבר האלקטורים ב-1916. הוא כיהן שתי תקופות כהונה בסנאט של וירג'יניה בשנים 1916–1922. ב-1921 הוא נבחר כמושל וירג'יניה לאחר שזכה ב-64.6 אחוזים מקולות הבוחרים והביס את מועמד המפלגה הרפובליקנית הנרי ו. אנדרסון ואת מועמד סיעת השחורים והחומים  ג'ון מיטשל הבן. טרינקל התפאר בתמיכתו בזכות הבחירה לנשים, וכמה עיתונים זקפו את ניצחונו בבחירות המקדימות בין השאר להצבעת הנשים. טרינקל גם היה נציג מטעם וירג'יניה בוועידות המפלגה הדמוקרטית של 1924 ושל 1928.
## מותו והנצחתו
אלברט לי טרינקל נפטר בריצ'מונד ב-25 בנובמבר 1939. הוא נטמן בבית הקברות איסט אנד שבווייטוויל.

אולם טרינקל (לשעבר ספריית טרינקל), שבקמפוס אוניברסיטת מרי וושינגטון , ואולם טרינקל שבקמפוס של קולג' ויליאם ומרי, נקראו שניהם על שמו, שכן הוא סייע במימון בניית הבניינים. עם זאת, בשל היחס למיעוטים במהלך תקופת חוקי ג'ים קרואו בעת כהונתו כמושל, בחרה אוניברסיטת מרי וושינגטון לשנות את שם הבניין. ב-24 ביולי 2020 שינתה האוניברסיטה את שמו של אולם טרינקל לאולם ג'יימס פארמר, על שמו של פעיל זכויות האזרח והפרופסור לשעבר באוניברסיטה. בקולג' ויליאם ומרי, שונה שמו של אולם טרינקל בספטמבר 2020 ל"אולם האחדות" (Unity Hall). על שמו קרוי גם בניין בקמפוס אוניברסיטת רדפורד.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1658-1659


## קישורים חיצוניים

* אלברט לי טרינקל באתר אגודת המושלים הלאומית 
* אלברט לי טרינקל באנציקלופדיה של וירג'יניה 
* אלברט לי טרינקל באתר The Political Graveyard 
* 

## הערות שוליים

קטגוריה:אמריקאים ילידי וירג'יניה
קטגוריה:מושלי וירג'יניה
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של וירג'יניה
קטגוריה:בוגרי מכללת המפדן-סידני
קטגוריה:בוגרי בית הספר למשפטים באוניברסיטת וירג'יניה
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1876
קטגוריה:אמריקאים שנפטרו ב-1939
עלי מדן

**עלי ג'עפר מדן** (בערבית: **علي جعفر مدن**; נולד ב-30 בנובמבר 1995) הוא כדורגלן בחריינים המשחק בעמדת החלוץ בא-רפאע.

## קריירה
מדן התחיל את הקריירה שלו בקבוצת הכדורגל א-שבאב. בשנת  חתם בא-נג'מה. בשנת  חתם על חוזה במועדון א-רפאע עמה זכה באליפות בחריין בסיום עונתו הראשונה.

בקיץ  הושאל לאל-אורובה פוג'יירה מליגת העל של איחוד האמירויות הערביות. בקיץ  הושאל לעג'מאן בה שיחק שנתיים ובסיומן חזר לא-רפאע.

ב-1 בספטמבר 2016 ערך את הופעת הבכורה שלו בנבחרת בחריין בניצחון 1-3 נגד . ב-5 בספטמבר 2017 הבקיע את שער הבכורה שלו בנבחרת בניצחון 0-5 נגד . השתתף פעמיים עם הנבחרת בגביע אסיה בכדורגל.

## קישורים חיצוניים

קטגוריה:כדורגלנים בחריינים
קטגוריה:חלוצי כדורגל בחריינים
קטגוריה:ספורטאים זרים באיחוד האמירויות הערביות
קטגוריה:כדורגלני נבחרת בחריין
קטגוריה:כדורגלני גביע אסיה 2019
קטגוריה:כדורגלני גביע אסיה 2023
קטגוריה:ילידי 1995
מרין פונגרצ'יץ'

**מרין פונגרצ'יץ**' (בגרמנית: **Marin Pongračić**; נולד ב-11 בספטמבר 1997) הוא כדורגלן קרואטי יליד גרמניה המשחק בעמדת הבלם בפיורנטינה.

## קריירת מועדונים
פונגרצ'יץ' התחיל את במחלקת הנוער של באיירן מינכן ובגיל 16 עבר לאינגולשטאדט 04. בקיץ  חתם במינכן 1860 בבונדסליגה השנייה. תחילה הצטרף לקבוצת המילואים של המועדון וב-16 באפריל 2017 ערך את הופעת הבכורה שלו בקבוצה בתיקו 1-1 נגד ס.ו. זנדהאוזן.

בקיץ  חתם לארבע שנים ברד בול זלצבורג האוסטרית. ב-22 ביולי ערך את הופעת הבכורה שלו בקבוצה בניצחון 0-2 נגד וולפסברג. באותו משחק נפצע בשריר הסובך ונעדר כשלושה חודשים מהמגרשים. ב-5 בנובמבר חזר להרכב הקבוצה במשחק הליגה נגד סנקט פולטן. בעונתו הראשונה היה שותף להישג השיא של המועדון שהגיע לחצי גמר הליגה האירופית. בעונתו השנייה במועדון זכה עמו בדאבל. ב-5 בנובמבר 2019 ערך את הופעת הבכורה שלו בשלב הבתים של ליגת האלופות במשחק בתיקו 1-1 נגד נאפולי.

ב-15 בינואר 2020 חתם לארבע וחצי שנים בוולפסבורג. ב-8 בפברואר הורחק בתיקו 1-1 נגד פורטונה דיסלדורף. ב-26 במאי כבש צמד בניצחון 1-4 נגד באייר לברקוזן.

ב-31 באוגוסט 2021 הושאל לבורוסיה דורטמונד עד לסיום העונה.

ב-22 באוגוסט 2022 הושאל ללצ'ה עד לסיום העונה עם אופציה לרכישה. ב-30 ביוני 2023 לצ'ה החליטה לממש את האופציה עליו.

ב-19 ביולי 2024 פונגרצ'יץ' חתם בפיורנטינה מהסרייה א'.

## קריירה בינלאומית
לפונגרצ'יץ' זאי לייצג את גרמניה וקרואטיה. בשנת  זומן לסגל הנבחרת הצעירה של קרואטיה. היה צריך להשתתף עם הנבחרת באליפות אירופה בכדורגל עד גיל 21 - 2019, אך נגרע מהסגל בשל פציעעה.

ב-17 באוגוסט זומן לראשונה לסגל הנבחרת הבוגרת. ב-11 בנובמבר ערך את הופעת הבכורה שלו בנבחרת בתיקו 3-3 נגד . נכלל בסגל הרחב של הנבחרת לקראת יורו 2020 ומונדיאל 2022, אולם לבסוף לא נכלל בסגל הסופי. השתתף עם הנבחרת ביורו 2024.

## תארים
; רד בול זלצבורג
*ליגת העל האוסטרית: , 
*הגביע האוסטרי: 

## קישורים חיצוניים

קטגוריה:כדורגלנים גרמנים
קטגוריה:כדורגלנים קרואטים
קטגוריה:בלמי כדורגל גרמנים
קטגוריה:בלמי כדורגל קרואטים
קטגוריה:כדורגלני מינכן 1860
קטגוריה:כדורגלני רד בול זלצבורג
קטגוריה:כדורגלני וולפסבורג
קטגוריה:כדורגלני בורוסיה דורטמונד
קטגוריה:כדורגלני לצ'ה
קטגוריה:כדורגלני פיורנטינה
קטגוריה:כדורגלני נבחרת קרואטיה
קטגוריה:כדורגלני יורו 2024
קטגוריה:ספורטאים זרים באוסטריה
קטגוריה:ספורטאים גרמנים באיטליה
קטגוריה:ספורטאים קרואטים באיטליה
קטגוריה:גרמנים שנולדו ב-1997
קטגוריה:קרואטים שנולדו ב-1997
ניקולה דאנצ'ב

**ניקולה דימוב דאנצ'ב** (בבולגרית: **Никола Димов Данчев**; 1909, סווז'ן, מחוז פלובדיב ממלכת בולגריה – 1980, הרפובליקה העממית של בולגריה) היה דיפלומט בולגרי אשר בין השנים 1957–1963 כיהן כמיופה הכח בצירות של בולגריה בישראל.

## ביוגרפיה
ניקולה דאנצ'ב נולד בכפר סווז'ן (בבולגרית: Свежен, ) אשר במחוז פלובדיב. הוא רכש תואר בוגר אוניברסיטה בפקולטה למשפטים של אוניברסיטת סופיה.

בין השנים 1957–1963 כיהן כמיופה הכח בצירות של בולגריה בישראל, ובין השנים 1965–1970 כיהן כשגריר בולגריה בגינאה וכשגריר לא תושב בסיירה לאון ובקונגו.

הלך לעולמו ב-1980.

## קישורים חיצוניים
* 
* 

## הערות שוליים

קטגוריה:שגרירי בולגריה בישראל
קטגוריה:שגרירי בולגריה
קטגוריה:שגרירים ברפובליקה הדמוקרטית של קונגו
קטגוריה:גינאה: יחסי חוץ
קטגוריה:סיירה לאון: יחסי חוץ
קטגוריה:דיפלומטים בולגרים
קטגוריה:בוגרי אוניברסיטת סופיה
קטגוריה:בולגרים שנולדו ב-1909
קטגוריה:בולגרים שנפטרו ב-1980
הפיקוד המאוחד לאזור שממזרח לתעלת סואץ

**הפיקוד המאוחד לאזור שממזרח לתעלת סואץ** היא יחידה צבאית מצרית שנוצרה כדי להילחם במלחמה בטרור בסיני. זהו אחד מחמשת האזורים הצבאיים העיקריים של צבא מצרים. הוא מאחד את הארמייה השנייה ואת הארמייה השלישית. צו נשיאותי מאת עבד אל-פתאח א-סיסי מינה את המפקד הראשון של הפיקוד, לוטננט גנרל אוסאמה עסכר. הפיקוד נוצר כדי לשפר את שיתוף הפעולה ואחדות הפיקוד והתיאום בין הארמייה השנייה והשלישית.

## היסטוריה
בינואר 2015, פרסם הנשיא עבד אל-פתאח א-סיסי בישיבת המועצה העליונה של הכוחות המזוינים שתי הצהרות. הראשון שינה את מבנה הכוח של הצבא על ידי יצירת "פיקוד מאוחד" שיפקח על פעולות הסיכול בטרור מזרחית לתעלת סואץ. השני קידם את אוסאמה עסכר, מפקד הארמייה השלישית, הן בדרגה והן בתואר: כעת הוא סגן אלוף – אחד מקומץ בכוחות המזוינים – ואחראי על "הפיקוד המאוחד" הוא גם ישמור על מושבו ב-SCAF. סגנו לשעבר של עסכר, מוחמד עבדאללה, מונה למפקד, וטארק אנואר חלל הרמטכ"ל של הארמייה השלישית.

נאסר 13 היה התמרון הראשון מסוגו מאז הועבר השטח המזרחי לפיקוד מאוחד. התמרון החל כשהכוחות המצריים ביצעו מנע מדומה של שתי התקפות גדולות שתוכנן על ידי אנסאר בית אל-מקדס, בתמיכת המדינה האיסלאמית (דאעש), כנקמה על המתקפה האווירית של מצרים על מעוזי דאעש בלוב. המסר שנסר 13 נועד להעביר סוכם על ידי סובהי כשהתייחס לרמות "המוכנות והנכונות של הצבא המצרי לבצע את המשימות שהוטלו עליהם כדי להגן על העם המצרי".

## מבנה
### מטה, אזור צבאי מזרחי: אל סואץ
#### [[הארמייה השנייה (מצרים)|הארמייה השנייה]]
* מטה שדה, פורט סעיד, אזור צבאי צפון תעלת סואץ
* מפקדת שדה, איסמאליה, אזור צבאי מרכזי של תעלת סואץ
* מטה שדה, אל מנסורה, אל דקהליה, אזור צבאי מזרח הדלתא

#### [[הארמייה השלישית (מצרים)|הארמייה השלישית]]
* מטה שדה, אל סואץ, אזור צבאי דרום תעלת סואץ
* מטה שדה, אזור צבאי כביש קהיר-סואץ
* מפקדת שדה, הורגהדה, אזור צבאי ים סוף

## הערות שוליים

קטגוריה:צבא מצרים
קטגוריה:סיני
קטגוריה:צבא מצרים בסיני
פיקס

**פיקס (Pix)** היא מערכת תשלומים מיידית שפותחה על ידי הבנק המרכזי של ברזיל ונכנסה לפעולה בנובמבר 2020. היא נועדה לאפשר תשלומים והעברות כספים מיידיות בין משתמשיה.

ראשית הפרויקט בסוף 2016, אז הפיץ הבנק המרכזי של ברזיל דו"ח על הפרויקט. כוונות הייתה לייצר תחרות במערכת הבנקאות הברזילאית, ושנה לאחר הקמתה כבר נפוצה ברחבי המדינה.

## מטרת הפרויקט
מטרתו הראשית של הפרויקט הייתה לאפשר כספים העברות מיידיות בין מגוון סוגי משלמים ומקבל תשלומים (כאשר כל אחד משלושת המגזרים: לקוחות פרטיים, עסקים והמדינה יכול לקבל ולשלם באמצעותה), יצירת אלטרנטיבה לאמצעי התשלום הקיימים והוזלת התשלומים במדינה ככלל.

המערכת אפשרה תשלומים מיידיים בין מגזרים אלה באמצעות מזהים ייחודיים למשתמשים השונים אשר מאפשרים להם לקבל תשלומים משאר חברי הרשת. לכל משתמש יש אפשרות ליצור מספר מזהים מוגבל.

## קישורים חיצוניים
* 

* אתר Pix תחת אתר הבנק המרכזי של ברזיל

## הערות שוליים

קטגוריה:אמצעי תשלום
קטגוריה:ברזיל: כלכלה
בלוסקיי

**בלוסקיי** (באנגלית: **Bluesky**; בקיצור: **Bsky**) היא רשת חברתית מקוונת המאפשרת פרסום מסרים קצרים ("מיקרו-בלוגינג"). הרשת הוקמה בשנת 2021 על ידי מייסד טוויטר (כיום X). הממשק של בלוסקיי מזכיר את הממשק של טוויטר. עם זאת, בשונה מטוויטר, בלוסקיי עושה שימוש בשמות תחום (@example.bsky.social). הרשת רצה על פרוטוקול תקשורת של רשתות חברתיות מבוזרות  שנקרא AT Protocol.

עד 6 בפברואר 2024, היה ניתן להצטרף לרשת רק דרך קישור הזמנה. הרשת זמינה ב-19 שפות, ונכון ל-30 באוקטובר 2024, 13.5 מיליון משתמשים נרשמו אליה (כ-6.8 מיליון פעילים). בנובמבר 2024 הגיעה הרשת ל-275 מיליון משתמשים חודשיים פעילים.

## קישורים חיצוניים

### כתבות
* 
* 
* 
* 
* 

## הערות שוליים

קטגוריה:חישוב מבוזר קהילתי
קטגוריה:אתרי אינטרנט שהושקו ב-2021
קטגוריה:אתרי אינטרנט אמריקאיים
אדם קלדרון

**אדם קלדרון** (נולד ב-25 בפברואר 1981) הוא אמן, מעצב תלבושות, במאי ומפיק ישראלי. יוצר הסרט פרחים של מרציפן המבוסס על יומן שכתבה אמא שלו, בשנות ה-50 לחייה. ב-7 באוקטובר 2023 נרצחה אמא שלו בטבח בקיבוץ בארי. בעברו שחיין נבחרת ישראל שהתמחה בסגנון הפרפר, שייצג את ישראל בתחרויות בינלאומיות. סרטו "השחיין" מבוסס על חייו כשחיין הומו בארון. קלדרון היה לספורטאי הישראלי הבכיר, הגבר השני, אחרי השחיין ברק עטר אשר יצא מהארון כהומו.

## ביוגרפיה
קלדרון נולד וגדל בקיבוץ בארי, בנם הבכור של רותם, מורה ומחנכת ומשה (קלדי) קלדרון. אחיהם של מיקה ועומר. אביו נהרג בשנת 2005 בתאונת אופנוע, כשהוא בן 49. חודש לפני כן יצא מהארון כהומו. בתחילת שנות ה-2000 עבר להתגורר בברלין והחל ללמוד מוזיקה. ב-7 באוקטובר 2023 נרצחה אמו בטבח בקיבוץ.

## קריירה כשחיין
קלדרון התאמן בקבוצת הפועל אשכול בהדרכתו של אמיר כהן "פיש" ובהמשך עבר לפנימיית המחוננים בווינגייט והתאמן בהדרכתו של לאוניד קאופמן. בשלהי שנות ה-90 השתתף בתחרויות בינלאומיות כחבר בנבחרת ישראל בשחייה.

## קריירה כאמן
בשנת 2005 הוציא את אלבום המוזיקה הראשון שלו בשם "אדם" ובעקבותיו יצא לסיבוב הופעות ברחבי גרמניה. בהמשך עסק באמנות פלסטית ובוידאו ארט.

בשנת 2007 פתח את "גלריית השירותים", גלריה בתוך שירותים ציבוריים ברובע "קרויצברג" ושם הציג לראשונה עבודות וידאו. בין עבודותיו "10.0" עבודת שני מסכים המתעדים את נבחרת ההתעמלות האמנותית של גרמניה בהכנות לאולימפיאדה והווידאו "קיבוץ" אשר זכה לציון לשבח בפסטיבל הסרטים 'פלאטפורמה' באתונה.

בשנת 2007 החל לעובד על סרטו הראשון פרחים של מרציפן ובשנת 2009 החל לצלם אותו. הסרט המבוסס על יומן שכתבה אמא שלו, בעקבות מותו של אביו ויציאתו מהארון כהומו. הסרט צולם תוך כדי מבצע עמוד ענן. בקיבוץ בארי שהיה נתון להפצצות.

בשנת 2011 רקד במופע מחול "שיטפון" בשיתוף ממי שימאזקי ורועי אפרת ב"מחולוהט" במרכז סוזן דלל.

בשנת 2013 עיצב תלבושות לסרט "הנוער" ובאותה שנה היה מועמד לפרס אופיר לעיצוב האמנותי הטוב ביותר ולפרס אופיר לעיצוב התלבושות הטוב ביותר בטקס פרסי אופיר לשנת 2013 בסרט "שש פעמים".

בשנת 2014 היה מועמד לפרס אופיר לעיצוב התלבושות בטקס פרסי אופיר לשנת 2014 על סרטו "פרחים של מרציפן".

בשנת 2021 יצא לאקרנים סרטו השני, "השחיין" , על חייו כשחיין הומו בארון.

## חיים אישיים
קלדרון לומד תואר שני בקולנוע באוניברסיטה לאמנויות בלונדון. הוא נשוי לאמן רועי אפרת והשניים מתגוררים בברלין.

## פילמוגרפיה
* 2014 - פרחים של מרציפן
* 2019 - השחיין

## קישורים חיצוניים

* דורית פוקץ הלס, זה לא אני, זה המצב! ראיון עם אדם קלדרון, באתר dp-heart, 25 ביולי 2010
* 
* 
* 
* 
* 
* 

## הערות שוליים

קטגוריה:במאי קולנוע להט"בים ישראלים
קטגוריה:מעצבי אופנה להט"בים ישראלים
קטגוריה:אמנים פלסטיים להט"בים ישראלים
קטגוריה:ספורטאים להט"בים ישראלים
קטגוריה:יתומי פעולות האיבה
קטגוריה:בארי: אישים
קטגוריה:ברלין: אישים
איוון רייטמן

**איוון רייטמן** (באנגלית: **Ivan Reitman**; 27 באוקטובר 1946 – 12 בפברואר 2022) היה במאי ומפיק קולנוע יהודי-קנדי.

## ביוגרפיה
רייטמן נולד בסלובקיה להורים יהודים הונגרים, אמו הייתה באושוויץ, בהיותו בן ארבע הגיע משפחתו לקנדה כפליטים, הוא סיים תואר במוזיקה באוניברסיטת מקמסטר, בהיותו באוניברסיטה ביים והפיק מספר סרטים קצרים.

סרטיו העלילתיים הראשונים בקולנוע היו "ליידי פוקסי" (1971) ו"בנות קניבל" (1973). 

עבודת ההפקה הראשונה שלו הייתה בתחנת הטלוויזיה "CITY-DT" שבטורונטו, ב-1973 הפיק בטורונטו מופע לתיאטרון בשם "Spellbound". הוא שימש כמפיק לשניים מסרטיו של הבמאי דייוויד קרוננברג "Shivers" ו-"Rabid".

פריצתו הייתה כשהפיק את הסרט בית החיות ב-1978 וביים ב-1979 את הסרט "Meatballs" (קציצות). ב-1981 הפיק את סרט ההנפשה "Heavy Metal". לאחר מכן החל לביים מספר סרטי קומדיה כמו מכסחי השדים, תאומים בכיכובם של ארנולד שוורצנגר ודני דה ויטו כזוג התאומים שנוצרו בהפריית מבחנה, שוטר בגן ילדים, גם הוא עם שוורצנגר בתפקיד הראשי, דייב העוסק באדם בעל דמיון רב לנשיא ארצות הברית ומצא את עצמו מכהן בתפקיד, ג'וניור העוסק במדען הנכנס להריון, שיצא לאקרנים ב-1994, ו-6 ימים 7 לילות שיצא ב-1998.
ב-2001 ביים את סרט המדע הבדיוני אבולוציה. 

בשנת 1996 הפיק את סרט ההנפשה המצליח ספייס ג'אם, בכיכובו של מייקל ג'ורדן.

בשנת 2011 ביים את הקומדיה "קשר לא מחייב", בכיכובם של נטלי פורטמן ואשטון קוצ'ר.

## חיים אישיים
רייטמן נישא ולו שלושה ילדים.

שניים מילדיו הם השחקן והבמאי ג'ייסון רייטמן והשחקנית קתרין רייטמן.

## פילמוגרפיה
* 1971 - ליידי פוקסי	
* 1973 - בנות קניבל
* 1979 - קציצות	
* 1981 - שים פס על הפס	
* 1984 - מכסחי השדים
* 1986 - משפט הנשרים	
* 1988 - תאומים
* 1989 - מכסחי השדים 2 
* 1990 - שוטר בגן ילדים	
* 1993 - דייב	
* 1994 - ג'וניור	
* 1997 - איפה הילד (יום האב)	
* 1998 - 6 ימים 7 לילות
* 2001 - אבולוציה
* 2006 - הסופר אקסית שלי 
* 2011 - קשר לא מחייב	
* 2014 - יום הבוחר

## קישורים חיצוניים

## הערות שוליים

קטגוריה:במאי קולנוע יהודים קנדים
קטגוריה:קנדים שנולדו ב-1946
דייוויד טיילור (מתאבק)

**דייוויד טיילור** (באנגלית: **David Taylor**; נולד ב-5 בדצמבר 1990) הוא מתאבק אמריקאי מקצועי בסגנון חופשי. זכה במדליית זהב באולימפיאדת 2020 ושלוש פעמים באליפויות העולם.

## ביוגרפיה
דייוויד טיילור נולד ברינו, נבדה. הוא התאמן אצל האלוף האולימפי לשנת 2004 קל סנדרסון באוניברסיטת פנסילבניה. זכה בתחרויות סטודנטים במדליית זהב ומדליית כסף.

בשנת 2018 טיילור זכה באליפות העולם ובמשחקים הפאן אמריקאיים. בשנת 2018 ובשנת 2022 הוא זכה בפרס ג'ון סמית שמוענק למתאבק אמריקאי מצטיין של השנה.

בשנת 2021 טיילור זכה במדליית כסף באליפות העולם ובמשחקים הפאן אמריקאיים. הוא זכה במבחנים האולימפיים של ארצות הברית ב-2020 תוך ניצחון בגמר על בו ניקל. בהמשך הוא ניצח במשחקים האולימפיים.

בשנים 2022 ו-2023 טיילור זכה באליפות העולם.

במבחנים אמריקאים ב-2024 הוא הפסיד לארון ברוקס (באולימפיאדה זכה במדליית ארד). בשנת 2024 טיילור זכה במדליית ארד באליפות העולם.

בשנת 2024 טיילור החל לאמן באוניברסיטת אוקלהומה.

## קישורים חיצוניים

* 

קטגוריה:אמריקאים ילידי נבדה
קטגוריה:מתאבקים אמריקאים
קטגוריה:אלופים אולימפיים אמריקאים: היאבקות
קטגוריה:מדליסטים באולימפיאדת טוקיו (2020)
קטגוריה:נבדה: ספורטאים
קטגוריה:אמריקאים שנולדו ב-1990
Planet Caravan

"**Planet Caravan**" הוא שיר של להקת ההבי מטאל הבריטית בלאק סבאת'. השיר יצא במקור באלבומם Paranoid משנת 1970.

## סקירה כללית
גיזר באטלר מבלאק סבאת' - שהלחין את מילות השיר - אמר כי השיר עוסק בשני אוהבים אשר צפים יחד לאורך היקום. סולן בלאק סבאת', אוזי אוסבורן, השתמש ברמקול לזלי כדי להשיג את אפקט הטרבל והרטט של השירה. את תפקידי הפסנתר בשיר ניגן המהנדס טום אלום. איומי דיבב את החליל למאסטר הרב-רצועות ההפוך, אשר לאחר מכן הועבר מחדש וטופל בסטריאו דיליי.

ב-31 במאי 2020, "Planet Caravan" שימש כמוזיקת השכמה לצוות של SpaceX Crew Dragon לפני שיגור החללית מאוחר יותר באותו יום. זו הייתה הפעם הראשונה שנעשה שימוש במוזיקה כדי להעיר אסטרונאוטים מאז תוכנית מעבורות החלל האחרונה ביולי 2011. החללית הייתה בדרכה לתחנת החלל הבין-לאומית.

השיר כולל צליל אמביינט ונינוח שנחשב לעיתים קרובות כסטייה ממותג ההבי מטאל המסורתי של הלהקה.

## משתתפים
* אוזי אוסבורן - שירה
* טוני איומי - גיטרה, חליל
* גיזר באטלר - גיטרה בס
* ביל וורד - קונגה
* טום אלום - פסנתר

## גרסת פנטרה

"Planet Caravan" זכה לגרסת כיסוי על ידי להקת ההבי מטאל האמריקאית פנטרה עבור אלבומם Far Beyond Driven משנת 1994.

### שחרור וקבלה
השיר יצא לאור כסינגל השני מתוך האלבום Far Beyond Driven, וכסינגל המשך ללהיט שלהם "I'm Broken" בשנת 1994 בחברת התקליטים איסט וסט רקורדס. השיר הפך לסינגל המצליח ביותר של פנטרה, והגיע למקום ה-26 במצעד הסינגלים הבריטי. מגזין מטאל האמר דירג את הכיסוי של "Planet Caravan" במקום ה-31 ברשימת 50 שירי פנטרה הטובים ביותר.

### רשימת רצועות

## קישורים חיצוניים

## הערות שוליים

קטגוריה:שירי בלאק סאבת'
קטגוריה:שירי פנטרה
קטגוריה:שירים באנגלית
ויליאם בראון מקינלי

**ויליאם בראון מקינלי** (באנגלית: **William Brown McKinley**; 5 בספטמבר 1856 – 7 בדצמבר 1926) היה בנקאי ופוליטיקאי אמריקאי חבר המפלגה הרפובליקנית שייצג את מדינת אילינוי בבית הנבחרים של ארצות הברית במשך שבע קדנציות (1905  1913, 1915  1921) ובסנאט של ארצות הברית למשך קדנציה אחת מ-1921 עד 1926.

הוא גם שימש כמנהל הקמפיין הלאומי של הנשיא ויליאם הווארד טאפט בניסיונו להיבחר מחדש ב-1912, והבטיח את מינויו של טאפט על ידי הוועידה הלאומית הרפובליקנית.

## ביוגרפיה
ויליאם בראון מקינלי נולד ב-5 בספטמבר 1856, ליד פיטרסבורג שבאילינוי.

לאחר שלמד באוניברסיטת אילינוי באורבנה-שמפיין במשך שנתיים, בסביבות 1875 עבד מקינלי כפקיד בחנויות תרופות בספרינגפילד. עד מהרה חזר לשמפיין כדי להפוך לבנקאי, המתמחה במשכנתאות לחוות. ב-1902 נכנס לפוליטיקה, ונבחר לנאמן של אוניברסיטת אילינוי. ב-1904 התמודד מקינלי לבית הנבחרים של ארצות הברית, וזכה בקדנציה הראשונה מתוך ארבע קדנציות רצופות. ב-1912 הפסיד לצ'ארלס בורצ'רס בניסיונו להיבחר מחדש לבית הנבחרים. ההפסד שלו בבחירות החוזרות עלה במקביל לשירותו כמנהל הקמפיין הלאומי של הנשיא המכהן ויליאם הווארד טאפט, שהפסיד גם הוא בבחירות לנשיאות שנערכו ב-1912.

ב-1914 נבחר מקינלי מחדש לבית הנבחרים של ארצות הברית, וכיהן בתפקיד מ-1915 עד 1921. ב-1920 נבחר מקינלי לסנאט של ארצות הברית, ונכנס לתפקידו ב-1921. ב-1926, התמודד בניסיון להיבחר מחדש אולם הפסיד לפרנק סמית' (שבסופו של דבר הודח מהמושב על ידי הסנאט בטענה של הונאה ושחיתות בקמפיין שלו).

מקינלי היה גם המנכ"ל של אילינוי Traction System, רכבת חשמלית בין עירונית. גשר מקינלי בין ונציה, אילינוי וסנט לואיס, מיזורי נקרא על שמו. גם מרכז הבריאות של מקינלי באוניברסיטת אילינוי באורבנה-שמפיין נקרא על שמו. מקינלי מת ב-7 בדצמבר 1926 בגיל 70 במרטינסוויל שבאינדיאנה.

## קישורים חיצוניים

* 
* 

## הערות שוליים

קטגוריה:אמריקאים ילידי אילינוי
קטגוריה:בוגרי אוניברסיטת אילינוי באורבנה-שמפיין
קטגוריה:אמריקאים ממוצא סקוטי
קטגוריה:חברי בית הנבחרים של ארצות הברית מאילינוי
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הסנאט של ארצות הברית מאילינוי
קטגוריה:אמריקאים שנולדו ב-1856
קטגוריה:אמריקאים שנפטרו ב-1926
צ'ארלס בורצ'רס

**צ'ארלס מרטין בורצ'רס** (באנגלית: **Charles Martin Borchers**; 18 בנובמבר 1869 – 2 בדצמבר 1946) היה חבר בית הנבחרים של ארצות הברית מאילינוי.

## ביוגרפיה
בורצ'רס נולד ב-18 בנובמבר 1869 בלוקוויל, אוהיו, ועבר לאילינוי עם הוריו, שהתיישבו במחוז מייקון ב-1875. הוא למד בבתי הספר המשותפים. הוא לימד בבית ספר במחוז מייקון במשך שבע שנים. הוא למד משפטים, התקבל ללשכת עורכי הדין בשנת 1897 והחל לעסוק בכך בדקאטור, אילינוי. הוא כיהן כראש עיריית דקאטור בשנים 1909–1911.

בורצ'רס נבחר כדמוקרט לקונגרס ה-63, וכיהן מ-4 במרץ 1913 עד 3 במרץ 1915. הוא נכשל בניסיונו להיבחר מחדש ב-1914 לקונגרס ה-64. הוא חזר לעסוק בעריכת דין, וכיהן שוב כראש עיריית דקאטור בשנים 1919–1923. הוא היה מועמד דמוקרטי לתפקיד המושל ב-1924, אולם לא הצליח להיבחר. הוא מת בדקאטור, אילינוי ב-2 בדצמבר 1946, ונקבר בבית הקברות וסט פראנץ, אוקלי, אילינוי.

## קישורים חיצוניים

* 
* 

קטגוריה:אמריקאים ילידי אוהיו
קטגוריה:חברי בית הנבחרים של ארצות הברית מאילינוי
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אמריקאים שנולדו ב-1869
קטגוריה:אמריקאים שנפטרו ב-1946
מחמוד אל-משהדאני

**מחמוד דאוד אל-משהדאני** (בערבית: **محمود المشهداني**; נולד ב-1948) הוא פוליטיקאי עיראקי שכיהן כיושב ראש מועצת הנבחרים העיראקית מ-31 באוקטובר 2024 עד 29 בדצמבר 2025. הוא נבחר למועצת הנבחרים כחלק מרשימת "החזית העיראקית המאוחדת" (ג'בהת א-תוואפֻק אל-עיראקיה)  הסונית.

## ביוגרפיה
נולד בשנת 1948 ברובע שיעי בבגדאד. הוא למד בבית ספר באל-כאט'מיה וסיים את לימודי הרפואה בבית הספר לרפואה של בגדאד  בשנת 1972. בשנת 1975 התגייס לחיל הרפואה של הצבא העיראקי בדרגת לוטננט, והגיע לדרגת מייג'ור.

בשנת 1990 נאסר בשל התנגדותו למלחמת המפרץ ונידון למוות, אך עונשו הומתק ל-15 שנות מאסר לאחר תשלום שוחד. הוא היה ממייסדי "מועצת הדיאלוג הלאומי העיראקי" , מפלגה פוליטית סונית שהוקמה כארגון גג של כעשר מפלגות סוניות קטנות יותר כדי לקחת חלק בתהליך ניסוח החוקה העיראקית ב-2005 והתפצלה לקראת הבחירות  בסוף אותה שנה.

אל-משהדאני מונה לתפקיד יושב ראש הפרלמנט מטעם "החזית העיראקית המאוחדת", לאחר שקואליציית המפלגות השיעיות הגדולה "הברית העיראקית המאוחדת , התנגדה למועמדותו של טארק אל-האשמי לתפקיד. מינויו היה חלק מהסכם על חלוקת תפקידים בין החזית העיראקית המאוחדת, הברית העיראקית המאוחדת והברית הכורדית . הוא נבחר לתפקיד יושב ראש הפרלמנט ב-22 באפריל 2006.

ב-10 ביוני 2007 הסכימו הגושים הפוליטיים בעיראק להחליף את אל-משהדאני, כנראה במחוקק סוני אחר. ההסכמה הושגה לאחר דיווחים על כך שמאבטחיו תקפו מחוקק שיעי, שהיה שיאה של סדרת מעשים "בריוניים" מצד יושב הראש.

ב-17 בדצמבר 2008 הודיע על התפטרותו בעקבות המהומה שפרצה בפרלמנט סביב השאלה אם יש לשחרר מהכלא את מונתט'ר אל-זיידי , העיתונאי שהשליך נעל על הנשיא ג'ורג' וו. בוש במסיבת עיתונאים שקיים ב-14 בדצמבר עם ראש הממשלה נורי אל-מאלכי. הפרלמנט העיראקי קיבל את התפטרותו ב-23 בדצמבר.

ב-2012 הצטרף לקואליציית 'אל-וואטאניה' .

ב-31 באוקטובר 2024, נבחר שוב לתפקיד יושב ראש מועצת הנבחרים של עיראק במקום מוחמד אל-חלבוסי. כיהן בתפקיד עד 29 בדצמבר 2025.

## קישורים חיצוניים
* האתר הרשמי של אל-משהדאני (מאורכב בארכיון האינטרנט)

## הערות שוליים

קטגוריה:פוליטיקאים עיראקים
קטגוריה:מוסלמים סונים

קטגוריה:ילידי 1948
בנות בסטייל

**בנות בסטייל** (באנגלית: **Uptown Girls**) הוא סרט קומדיה אמריקאי משנת 2003.

## עלילה
מולי גאן היא בחורה החיה חיי חופש ונהנתנות בסצנה הניו יורקית. היא חיה על חשבון קרן הנאמנות של אביה, כוכב הרוק טומי גאן. היא מתאהבת בזמר ניל פוקס כשהוא מנגן במסיבת יום ההולדת שלה, מולי וניל מבלים כמה ימים בדירה של מולי וחווים תשוקה ביניהם, זאת עד שניל עוזב בפתאומיות כשהוא לא יכול להיות עוד חלק מחייה הפרועים, בנוסף לכל היא מגלה שרואה החשבון של אביה מעל בכספה והיא נותרת חסרת פרוטה וחסרת בית, היא עוברת לגור עם חברתה אינגריד, וזאת בתנאי שמולי תמצא עבודה.

היא מתחילה לעבוד כאומנת עבור ילדה בשם ריי, המפגינה התנהגות היפוכונדרית, אמא של ריי, רומא, היא בעלת תפקיד ניהולי בתעשיית המוזיקה ואינה מעורבת יותר מדי בחייה של בתה, אביה של ריי נמצא בקומה עקב שבץ מוחי, מה שגורים לריי להדחיק את רגשותיה ולשמור על משטר קפדני של סדר, בעוד מולי רוצה לעשות רק כיף ולחיות חיי תענוגות, דבר הגורם לעימותים ביניהם.

## קישורים חיצוניים
* 

קטגוריה:סרטים אמריקאיים
קטגוריה:ניו יורק בקולנוע
פרנק סמית'

**פרנק לסלי סמית**' (באנגלית: **Frank Leslie Smith**; 24 בנובמבר 1867 – 30 באוגוסט 1950) היה פוליטיקאי אמריקאי מאילינוי.

## ביוגרפיה
סמית' נולד בדווייט שבאילינוי ב-24 בנובמבר 1867. הוא גדל והתחנך בדווייט, ולימד בבית הספר במשך כמה שנים. סמית' החל אז בקריירה עסקית, ותחומי העניין שלו כללו חקלאות, בנקאות ונדל"ן. סמית' עסק בפוליטיקה המקומית, כולל פקיד הכפר של דווייט ב-1894. ב-1904 הוא היה מועמד המפלגה הרפובליקנית לתפקיד סגן מושל אילינוי, אולם לא נבחר. מ-1905 עד 1906, הוא היה גובה הכנסות פדרלי של המחוז שכלל את דווייט. ב־1918, הוא היה נבחר לבית הנבחרים של ארצות הברית, וכיהן כהונה אחת, מ-4 במרץ 1919 עד 3 במרץ 1921.

סמית' התמודד לראשונה בפריימריז על המועמדות הרפובליקנית לסנאט האמריקאי ב-1920. באותה שנה ראשונה של זכות הבחירה, קולות הנשים נספרו בנפרד מזו של גברים באילינוי. הוא ניצח את ויליאם בראון מקינלי ב-27,000 קולות לאחר ספירת קולות הגברים, אך לאחר ספירת קולות הנשים, מקינלי זכה ב-11,000 קולות. מקינלי זכה גם בבחירות הכלליות. בשנת 1921, סמית' הפך ליו"ר ועדת המסחר של אילינוי, אשר פיקחה על שירותים במדינה.

ב-1926, סמית' ניצח את מקינלי בפריימריז הרפובליקני לסנאט. סמית' זכה גם בבחירות הכלליות שנערכו בנובמבר, למרות שג'וליוס רוזנוולד מסירס הציע לו 550,000 דולר במניות כדי למשוך את מועמדותו. חוקרי הסנאט האשימו לאחר מכן את סמית' בחריגה מהמגבלות המותרות על ידי הוצאה של יותר מ-400,000 דולר על הקמפיין שלו, כולל 125,000 דולר מחברות שירות שעסקיהן נדונו בידי ועדת המסחר בזמן שסמית היה חבר בה.

תקופת כהונתו של מקינלי הייתה אמורה להסתיים במרץ 1927. הוא מת בדצמבר 1926, ומושל אילינוי לן סמול (רפובליקני) מינה את סמית' למלא את המושב הפנוי. כאשר סמית' הציג את תעודותיו, הסנאט של ארצות הברית הצביע נגד מינויו, על פי האשמות בהונאה ושחיתות. במרץ 1927, הוא ניסה שוב להיכנס לתפקיד על בסיס תוצאות הבחירות בנובמבר 1926, אך הסנאט שוב סירב להושיב אותו. לאחר שהמושב היה פנוי במשך יותר משנתיים, סמית' התפטר ב-9 בפברואר 1928.

סמית' נפטר ב-30 באוגוסט 1950 בדווייט שבאילינוי.

## קישורים חיצוניים

* 
* 

## הערות שוליים

קטגוריה:אמריקאים ילידי אילינוי
קטגוריה:חברי בית הנבחרים של ארצות הברית מאילינוי
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:אמריקאים שנולדו ב-1867
קטגוריה:אמריקאים שנפטרו ב-1950
אלישע ריינולדס פוטר

**אלישע ריינולדס פוטר** (באנגלית: **Elisha Reynolds Potter**; 5 בנובמבר 1764 – 26 בספטמבר 1835) היה פוליטיקאי אמריקאי, אשר כיהן כחבר בית הנבחרים של ארצות הברית מרוד איילנד מספר כהונות.

## ביוגרפיה
אלישע פוטר נולד ביישוב קינגסטון שברוד איילנד בשנת 1764. הוא התגורר כול חייו באחוזה משפחתית בה נולד. הוא למד באקדמיה בקונטיקט. בתקופת מלחמת העצמאות של ארצות הברית הוא שירת בצבא.

תחילה פוטר עבד בנפחות ותוך זמן קצר עבר למשפטים. החל משנת 1793 הוא היה חבר קונגרס של רוד איילנד.

בשנת 1796 בעקבות התפטרות של בנג'מין בורן הוא התמודד על מושב בקונגרס של ארצות הברית וזכה. הוא סיים את הכהונה בשנת 1797 וחזר לעסוק במשפטים.

בשנת 1809 הוא הגיש מועמדותו פעם נוספת, נבחר וכיהן בקונגרס עד לשנת 1815.

בשנת 1818 פוטר התמודד על משרת מושל רוד איילנד אך הפסיד בבחירות.

לפוטר היו 4 בנים ובת. הבין הבכור אלישע ריינולדס פוטר הצעיר היה חבר קונגרס בשנים 1843–1845.

אלישע פוטר נפטר בשנת 1835 בגיל 70.

## קישורים חיצוניים

*
* 

קטגוריה:אמריקאים ילידי רוד איילנד
קטגוריה:חברי בית הנבחרים של ארצות הברית מרוד איילנד
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1764
קטגוריה:אמריקאים שנפטרו ב-1835
שבת ישיבה (אלבום)

"**שבת ישיבה**" הוא אלבומו השישי של הזמר-יוצר החרדי-ישראלי נפתלי קמפה שיצא לאור בשנת 2024 בהפקתם המוזיקלית של אלי קליין ואיצי ברי.

## מידע כללי
באוקטובר 2024 הוציא קמפה את אלבום האולפן "שבת ישיבה", בהפקתם של אלי קליין ואיצי ברי. האלבום כולל 12 רצועות, 11 מתוכם גרסאות כיסוי לשירים מוכרים מתוך זמירות שבת ושירי שבת, ושיר אחד מקורי.

שמו של האלבום, 'שבת ישיבה', הוא הכינוי בעולם הישיבות לשבת בה שוהים הבחורים בישיבה. כדי ליצור אוירה של קומזיץ, האלבום הוקלט בליווי מקהלה.

## רשימת השמעה

## קישורים חיצוניים
* שבת ישיבה באתר הרשמי של נפתלי קמפה

## הערות שוליים

קטגוריה:אלבומי 2022
קטגוריה:אלבומי נפתלי קמפה
קטגוריה:אלבומים בעברית
רוקיזם ופופטימיזם

[ממוזער|מוזיקאי הרוק [פיט ווילי  טבע את המונח "רוקיזם" ב-1981.]]
**רוקיזם** ו**פופטימיזם** (או **פופיזם**) הם טיעונים אידאולוגיים על מוזיקה פופולרית הרווחת בעיתונות המוזיקה המרכזית. רוקיזם הוא האמונה שמוזיקת רוק תלויה בערכים כמו אותנטיות ואומנות, שהופכים אותה, לעומת ז'אנרים מוזיקליים אחרים, לז'אנר המוזיקלי הנעלה ביותר. "רוקיסטים" עשויים לקדם את הסטריאוטיפים המופיעים במוזיקת רוק או יכולים לראות בז'אנר את המצב הנורמטיבי של המוזיקה הפופולרית. לעומת זאת, פופטימיזם היא האמונה שמוזיקת פופ ראויה לביקורת מקצועית ולעניין כמו מוזיקת רוק. מתנגדי הפופטימיזם מתארים את הרעיון כרעיון מקביל לרוקיזם שמעניק זכויות יתר למופעי הפופ, ההיפ הופ וה-R&B המפורסמים והנמכרים ביותר.

המונח "רוקיזם" נטבע לראשונה בשנת 1981 על ידי מוזיקאי הרוק הבריטי פיט ווילי . עד מהרה מילה זו הופיעה ככינוי גנאי הומוריסטי בכתבי עיתונאי מוזיקה "אנטי-רוקיסטים". המונח היה בדרך כלל בשימוש רק בעיתונות המוזיקה עד אמצע שנות ה-2000, והופעתו אז הייתה מיוחסת בחלקה לבלוגרים שהשתמשו במונח בדיונים אנליטיים. בשנות ה-2000, התחילה הערכה מחודשת וביקורתית למוזיקת הפופ, ובעשור שלאחריו, הפופטימיזם דחק את הרוקיזם כאידאולוגיה הרווחת בביקורת המוזיקה הפופולרית.

בעוד שפופטמיזם נראתה ועודדה כתיקון לגישות הרוקיזם, מתנגדי הפופטימיזם טוענים כי גישה זו מגנה כוכבי פופ מסוימים מפני ביקורות שליליות כחלק מהמאמץ לשמור על קונצנזוס של התרגשות לא ביקורתית. לעומת זאת, אחרים טוענים שלשתי האידאולוגיות יש פגמים דומים.

## לקריאה נוספת

* 
* 


## הערות שוליים

קטגוריה:מחלוקות במוזיקה
קטגוריה:פופ
קטגוריה:רוק
אופני אבולוציה מהירים

**אופני אבולוציה מהירים** (באנגלית: **Rapid modes of evolution**) הוצעו על ידי כמה ביולוגים בולטים לאחר שצ'ארלס דרווין הציע את תאוריית האבולוציה על ידי ברירה טבעית. בספרו "מוצא המינים" (1859), הדגיש דרווין את האופי ההדרגתי של השתלשלות המינים זה מזה, וכתב:

אפשר לומר שהברירה הטבעית בוחנת מדי יום ושעה, בכל העולם, כל וריאציה, אפילו הקטנה ביותר; דוחה את זו שרעה, משמרת ומצרפת את כל הטוב; פועלת בשקט ובצנעה, בכל פעם ובכל מקום שמציעה ההזדמנות, בשיפור של כל ישות אורגנית ביחס לתנאי החיים האורגניים והאי-אורגניים שלה. איננו רואים דבר מהשינויים האיטיים הללו בהתקדמות, עד שיד הזמן סימנה את חילופי העידנים הארוכים, וכל כך לא מושלמת היא ראייתנו את העידנים הגאולוגיים שחלפו, עד שאנו רואים רק שצורות החיים שונות כעת מכפי שהיו בעבר. (1859)

אופני אבולוציה מהירים נצפים באבולוציה ניסויית.

## ביולוגיה התפתחותית אבולוציונית
מחקר בביולוגיה התפתחותית זיהה מנגנונים דינמיים ופיזיקליים של מורפוגנזה של רקמות, שעשויים לעמוד בבסיס מעברים מורפולוגיים פתאומיים. כתוצאה מכך, התחשבות במנגנונים לא הדרגתיים של שינוי פילוגנטי נפוצה יותר ויותר בתחום הביולוגיה ההתפתחותית האבולוציונית, במיוחד במחקרים על מקור החידוש המורפולוגי. תיאור של מנגנונים כאלה קיים בכרך *Origination of Organismal Form* .

## מנגנונים אפשריים
מנגנונים מוצעים לאבולוציה מהירה כוללים אבולוציה קוואנטית (Quantum evolution) , שיווי משקל מקוטע וקפיצות.

## ראו גם
* אבולוציה
* ביולוגיה התפתחותית אבולוציונית
* מלניזם
* האבולוציה של העש המפולפל

## לקריאה נוספת
* דרווין, (1859) "מוצא המינים" לונדון: מורי.
* Goldschmidt, R. (1940) "הבסיס החומרי של האבולוציה". ניו הייבן, קונטיקט: הוצאת אוניברסיטת ייל.
* סטיבן ג'יי גולד, (1977) "שובן של המפלצות מלאות התקווה" Natural History 86 (יוני/יולי): 22-30.
* גולד, (2002) "המבנה של תורת האבולוציה". קיימברידג', מסצ'וסטס: הוצאת אוניברסיטת הרווארד.
* Müller, GB and Newman, SA, eds. (2003) *Origination of Organismal Form* (מקור הצורה האורגניזמית: מעבר לגן בביולוגיה התפתחותית ואבולוציונית). קיימברידג': הוצאת MIT.
* Schindewolf, OH (1963) Neokatastrophismus? *Zeits. Deutsch. Geol. Res.* 114: 430-435.
* Newman, SA and Bhat, R. (2009) מודולי דפוס דינמיים: "שפת דפוס" לפיתוח ואבולוציה של צורה רב-תאית. The International Journal of Developmental Biology, 53: 693-705
קטגוריה:ביולוגיה אבולוציונית
סוזן סטיבן

**סוזן רניה סטיבן** (באנגלית: **Susan Rennie Stephen**; 16 ביולי 1931 – 21 באפריל 2000) הייתה שחקנית בריטית. בנעוריה החלה לגלם תפקידים בטלוויזיה ולאחר מכן עברה לשחק בעיקר בסרטי בי מובי. בסך הכל, הופיעה סטיבן ב-20 סרטי קולנוע.

## חיים אישיים
ב-1952 נישאה ללורנס ווארד, אך התגרשה ממנו ב-1956. כעבור שנה, ב-1957 נישאה בשנית לבמאי ניקולס רוג. לזוג נולדו ארבעה ילדים. ב-1977 התגרשו השניים לאחר 20 שנה.

סטיבן נפטרה בגיל 68.

## קישורים חיצוניים

## הערות שוליים

קטגוריה:בריטים שנולדו ב-1931
קטגוריה:בריטיות שנולדו ב-1931
קטגוריה:בריטים שנפטרו ב-2000
קטגוריה:בריטיות שנפטרו ב-2000
הגביע הסלובני

**גביע התאחדות הכדורגל של סלובניה** (בסלובנית: **Pokal Nogometne zveze Slovenije**) הוא טורניר כדורגל הנערך מדי שנה בידי התאחדות הכדורגל הסלובנית ובו לוקחים חלק מועדוני כדורגל מסלובניה, והוא תחרות הנוקאאוט החשובה ביותר במדינה, והתחרות השנייה בחשיבותה בכדורגל הסלובני אחרי ליגת העל הסלובנית. מאז 2020, היא ידועה בשם Pokal Pivovarna Union על שם נותנת החסות הראשית שלה, Union Brewery.

במתכונתה המקורית, התחרות החלה בשנת 1953, כאשר סלובניה הייתה רפובליקה של יוגוסלביה בפירמידת הליגה היוגוסלבית, אולם במתכונתה העצמאית והרשמית היא מתקיימת מאז 1991, אחרי התפרקות יוגוסלביה.

נכון לשנת 2024, בסך הכל הגיעו לגמר הגביע 18 מועדונים, כאשר 12 מהם זכו בתואר; הקבוצה המצליחה ביותר בתולדות התחרות הוא מריבור, שניצחה 9 פעמים ב-15 הופעותיה בגמר הגביע. אחריהם מגיעים אלימפיה (1945), קופר ואולימפיה ליובליאנה (2005), שזכו בארבעה תארים כל אחד. פרימוריה מחזיקה בשיא של מרבית ההופעות בגמר מבלי לזכות בתואר, וסיימה כסגנית בשלושה גמרים רצופים בין 1996 ל-1998. אלומיניג', נאפטה 1903 וגוריצה הן הקבוצות היחידות מחוץ לליגה הבכירה שהצליחו להגיע לגמר הגביע, לאחר שסיימו כסגניות אלופה ב-2002, 2020 ו-2024, בהתאמה.

הקבוצה שזוכה בגביע מתמודדת בעונה שלאחר מכן בסופר קאפ הסלובני מול זוכת אליפות סלובניה. כמו כן, הזוכה בגביע משתתפת בקונפרנס ליג.

## פורמט
עד 2021, בגביע הסלובני התמודדו בסך הכל 28 מועדונים: 18 קבוצות מהליגות הנמוכות שהעפילו באמצעות גביעים אזוריים שאורגנו על ידי התאחדויות הכדורגל הבין-קהילתיות, ו-10 קבוצות שהתחרו בליגת העל הסלובנית בעונה הקודמת. בסיבוב הראשון, 18 מועדוני הליגה הנמוכה הצטרפו לששת המועדונים המובילים במקומות הנמוכים יותר. אל 12 המנצחים הצטרפו אז ארבעת מועדוני הליגה הראשונה הטובים ביותר שנכנסו אוטומטית לסיבוב השני. המשחקים נערכו במתכונת נוק-אאוט בודדת עד לרבע הגמר וחצי הגמר, כאשר נערכו משחקי בית וחוץ והתוצאה המצטברת נלקחה בחשבון.

מעונת 2022/2023 ואילך, מספר הקבוצות בסיבוב הראשון גדל מ-24 ל-120, וכל קבוצה רשומה בארץ יכולה להשתתף בסיבובים המוקדמים. ארבע קבוצות המייצגות את סלובניה בתחרויות אופ"א מצטרפות לתחרות בסיבוב השני. רק משחק אחד משוחק בכל הסיבובים, עם הארכה ודו-קרב פנדלים במידת הצורך. ההגרלה כבר לא מחולקת לפי קבוצות מדורגות ולא מדורגות. עד וכולל שמינית הגמר, אם שני מועדונים מליגות שונות יוגרלו כיריבות, קבוצת הליגה הנמוכה משחקת אוטומטית בבית, אלא אם כן היא מחליטה שלא לעשות זאת.

מאז 2005, הגמר מתקיים כמשחק בודד, אם כי בתקופה שבין 1994 ל-2004 זה היה מפגש של 2 משחקים עם בית וחוץ.

## היסטוריה

משחקי הגביע הלאומיים בכדורגל ברפובליקה הסוציאליסטית של סלובניה, החלו למעשה מ-1953, עוד בתקופה שבה שלטה יוגוסלביה בשטחה של סלובניה, ובה השתתפו כלל מועדוני הכדורגל הסלובנים.

ב-1991 עם התפרקות יוגוסלביה, הוקמה מדינת סלובניה והתחרות הראשונה תחת התאחדות הכדורגל הסלובנית הייתה ב-1991.

### גביע הרפובליקה הסלובנית בתקופה היוגוסלבית (1941 – 1991)
*קבוצה המסומנת ב**כתב מודגש** זכתה בליגה הבכירה הסלובנית היוגוסלבית באותה העונה והשלימה דאבל מקומי.
*תחרות זו אינה מוכרת על ידי ההתאחדות הסלובנית כיום.

## גמר הגביע הסלובני (החל מ-1991)
קבוצה המסומנת ב**כתב מודגש** זכתה גם באליפות ליגת העל הסלובנית באותה העונה והשלימה דאבל מקומי.

## זכיות והופעות לפי מועדון

## קישורים חיצוניים
* מחזיקות הגביע הסלובני לאורך השנים, באתר RSSSF – The Rec.Sport.Soccer Statistics Foundation

## הערות שוליים

קטגוריה:סלובניה: כדורגל
סלובניה
מזימות בירושלים

**מזימות בירושלים** (באנגלית נקרא ***The Sell Out***), הוא סרט מתח, קופרודוקציה אמריקאית-בריטית-איטלקית-ישראלית, משנת 1976 בבימויו של פיטר קולינסון ובכיכובם של אוליבר ריד, ריצ'רד ווידמרק וג'יל האניקאט. הסרט צולם בישראל והשתתפו בו גם שחקנים ישראלים, בהם אסי דיין, שמואל רודנסקי ואורי לוי.

## עלילה
ה- CIA, ה-ק.ג.ב. והמוסד רוקחים ביחד מזימה לחסל את גבריאל לי, סוכן CIA לשעבר שערק לגוש הסובייטי אך עזב את מזרח אירופה כדי לנסוע לישראל. הוא מחפש עזרה מהמורה הוותיק שלו סם לוקאס. לוקאס מנהל כעת חנות עתיקות בירושלים עם המאהבת שלו דבורה שהייתה אהובתו לשעבר של גבריאל.

## שחקנים
* אוליבר ריד בתפקיד גבריאל לי
* ריצ'רד ווידמרק בתפקיד סם לוקאס
* גייל הניקאט בתפקיד דבורה
* סם וואנמייקר בתפקיד הארי סיקלס
* שמואל רודנסקי בתפקיד זפרון
* ולאדק שייבל בתפקיד הולנדי
* פיטר פריי בתפקיד קאסיאן
* אורי לוי בתפקיד סרן בנימין
* אסי דיין בתפקיד סגן אלן
* תלמה רובי בתפקיד מורה
* יוסי גרבר בתפקיד פתולוג
* יוסי וירז'נסקי בתפקיד נהג
* פאני לוביץ' בתפקיד אשתו של זפרון
* יואל שר בתפקיד שוטר

## ביקורות
הסרט זכה לביקרות מעורבות.

השבועון "העולם הזה" כתב על הסרט:.

נתן גרוס כתב ב"על המשמר":.

מדריך הסרטים של המגזין "רדיו טיימס" העניק לסרט 2 כוכבים מתוך 5, וכתב:.

## קישורים חיצוניים

## הערות שוליים

קטגוריה:סרטי האחים וורנר
קטגוריה:סרטים בין-לאומיים שעלילתם מתרחשת בישראל
קטגוריה:סרטי דרמה ישראליים
קטגוריה:סרטי 1976
קטגוריה:סרטים וסדרות טלוויזיה בין-לאומיים שצולמו בישראל
שבסא מאשקאוצאן

**שבסא מנדלביץ' מאשקאוצאן** (ברוסית: **Ша́бса Ме́нделевич Машкауца́н**; 6 בינואר 1924 – 19 בספטמבר 2022) היה יהודי סובייטי, שעוטר כגיבור ברית המועצות על פועלו כתותחן בצבא האדום במהלך מלחמת העולם השנייה.

## ביוגרפיה
שבסא (שבתאי) מאשקאוצאן נולד בעיר אורחיי בבסרביה (אז בתחומי ממלכת רומניה וכיום במולדובה) במשפחתו של צבעי. קיבל חינוך יהודי מסורתי בחיידר. מגיל צעיר עבד כשוליית ספר. בשנת 1940 נכבשה בסרביה על ידי ברית המועצות ושבסא ומשפלתו הפכו לאזרחי ברית המועצות.

לאחר הפלישה הנאצית לברית המועצות הצליחה משפחת מאשקאוצאן להתפנות מבסרביה לאזור צפון קווקז. באוגוסט 1942 גויס שבסא לצבא האדום. עבר הכשרת תותחן. בתחילת 1943 הוצב ביחידת של תותחים נגד טנקים של הארמייה ה-28. השתתף בקרבות לשחרור ערים טגנרוג ומליטופול, בקרבות לשחרור חצי האי קרים. בהמשך לחם בפולין, בפרוסיה המזרחית ובקרב על ברלין.

במהלך הקרבות ליד העיירה קומרסדורף (כ-30 קילומטר דרומית לברלין), השמיד מאשקאוצאן בעזרת התותח שלו שני משחיתי טנקים, טנק ונגמ"ש. הוא נפצע אך לא התפנה לאחור והמשיך להילחם. על גבורתו בקרב זה הוענק לו תואר גיבור ברית המועצות.

בתום המלחמה נשאר לשרת בצבא קבע. סיים בית ספר לקצינים ושירת בתפקידים שונים עד שנת 1953. השתחרר מן השירות בדרגת לייטננט (סגן). הוא חזר לעיר הולדתו אורחיי, למד הנדסה במכללה בעיר סורוקי ועבד במפעל לייצור טרקטורים בעיר קישינב. בהמשך, היה מנהל בית ספר טכני בקישינב. בשנת 1989 היגר עם משפחתו לארצות הברית והתיישב בניו ג'רזי. לאחר מכן עבר לעיר ניו הייבן שבמדינת קונטיקט. היה פעיל בארגון וותיקי מלחמת העולם השנייה. ביוני 2015, לאחר פטירתו של יעקב פורזון, נשאר שבסא מאשקאוצאן היהודי היחיד שעוטר בתואר גיבור ברית המועצות, אשר עודנו בחיים.

שבסא מאשקאוצאן נפטר ב-19 בספטמבר 2022 בעיר ניו הייבן.

## קישורים חיצוניים
* דף על שמו באתר "גיבורי המדינה" 
* * ביוגרפיה באתר המוקדש ליהודים, לוחמי הצבא האדום במלחמת העולם השנייה 

קטגוריה:יהודים אנשי הצבא האדום במלחמת העולם השנייה
קטגוריה:יהודים בכוחות המזוינים של ברית המועצות
קטגוריה:יהודים מעוטרי גיבור ברית המועצות
קטגוריה:מעוטרי עיטור לנין
קטגוריה:מעוטרי עיטור המלחמה הפטריוטית הגדולה
קטגוריה:יהודים שהיגרו מברית המועצות לארצות הברית
קטגוריה:סובייטים שנולדו ב-1924
קטגוריה:נפטרים ב-2022
ההסכם התלת-צדדי (1936)

**ההסכם המשולש** משנת 1936 היה הסכם מוניטרי בין ארצות הברית, צרפת ובריטניה אשר נחתם בספטמבר 1936. מטרת החוזה הייתה ייצוב המטבעות של המדינות החתומות, הן מקומית והן בשוקי המטבע הבינלאומיים, במהלך השפל הגדול.

## היסטוריה
במהלך השפל הגדול, שיתוף הפעולה המוניטרי קרס במספר מדינות. עקב ביטול תקן הזהב על ידי בריטניה בשנת 1931 ובארצות הברית בשנת 1933, נפגעו מאזני התשלומים בין מדינות אלה ובין מדינות גוש הזהב בכלל, וביחס לצרפת בפרט. הפיחותים בדולר האמריקאי ובפאונד הבריטי העלו את מחיר הייבוא למדינות אלה.

## ההסכם
ההסכם היה בלתי פורמלי וארעי. המדינות החתומות עליו הסכימו להימנע מלהתחרות באמצעות פיחות מטבעותיהן ולשמר את ערכי המטבע הקיימים להוציא מקרים קיצוניים. כחלק מההסכם התאפשר לצרפת לבצע פיחות במטבע שלה. שאר מדינות גוש הזהב (בלגיה, שווייץ והולנד) הצטרפו להסכם גם הן. המדינות החברות הסכימו כי עסקאות זהב ביניהן יתבצעו במטבע של המדינה המוכרת, בתעריף מוסכם מראש. על אף שההסכם עזר לייצב את שערי המטבע, הוא לא עזר לשקם את המסחר העולמי.

## הערות שוליים

קטגוריה:מדיניות מוניטרית
קטגוריה:היסטוריה כלכלית
קטגוריה:1936 בארצות הברית
טוני דיז

**טוני פליסיאנו ריברה** (נולד ב-31 במאי 1982), הידוע יותר בשם הבמה **טוני דייז**, הוא זמר וכותב שירים אמריקאי.

## קריירה מוזיקלית
טוני דייז מצטט בין היתר את Vico C, טגו קלדרון, Tempo, Ivy Queen כמקורות השראה. הוא התחיל באלבום האוסף *Blin Blin, Vol.* *1* (2003), עם השיר "No Pierdas Tiempo".

הוא עבד עם תקליטנים/מפיקים כמו Luny Tunes, Naldo, Urba & Monserrate, Notty ונורייגה. הוא הופיע כאורח באלבום *Pa'l Mundo*, בשיר עם בשם "Sensación" עם ויסין ויאנדל השיר זכה להצלחה מינורית.

דייז פרץ דרך עם השיר "Quizás", באלבום *Los Vaqueros*. הרמיקס הרשמי של השיר כולל את Ken-Y ואת ויסין. הוא הוחתם ב-WY Records וההפקה הראשונה שלו, *La Melodia de la Calle*, הוצאה לאור ב-22 באפריל 2008.

דייז השתתף בפסטיבל החוף, "Back to School", ב-9 באוגוסט 2008. והופיע באולם סידר ב-2 בפברואר 2009 בבוסטון, מסצ'וסטס. בהופעה הוא שיתף פעולה עם תקליטנים כמו DJ Shorty, DJ Problem ו-DJ לואיס מוראלס.

בתחילת 2012 הוא היה מעורב בתביעה שהגישה רפי פינה, איש עסקים ובעלים של חברת התקליטים פינה רקורדס, אליה השתייך האמן עד 2011, התביעה כללה תשלום של 17 מיליון דולר עבור הזכויות במספר שירים. התביעה הוגשה נגד דייז בגין הפרת חוזה; התביעה בוטלה עקב הצטרפותו מחדש של דייז בסוף 2013.

**2015: סכסוכים ותביעות**

בספטמבר 2015, טוני דייז הגיש תביעה נגד רפאל "רפי" פינה והחברה שלו, World Management Latino Corp., ו-ויסין ויאנדל, בה הדגיש את התביעה כ"עבור תקליטים שנמכרו, תשלומי תמלוגים, סרטונים והופעות חיות שהוא ביצע משנת 2009 ועד היום".

מאז הסכסוכים הללו, דייז התרחק יותר מהבמות ההמוניות, והופיע בפסטיבלים ובמופעים קטנים במדינות אמריקה הלטינית.

למרות כל מה שעבר, דייז הקים חברת הפקות משלו בשם "Tony Dize Records", בה הקליט מספר שירים שהמתינו לצאת לאור בשנת 2018. בין השירים באלבום הבא ניתן למצוא בין היתר את "Lunatica" "Paseala"., שם הוא היה אמור להיות מלא בשיתופי פעולה, ביניהם אנואל AA ,וג'יי אלברז, ועוד. עם זאת, מסיבות לא ידועות הפרויקט לא ראה אור.

**2022-הווה: החזרה לבמות והוצאת מוזיקה חדשה**

לאחר שנים של חוסר פעילות, בשנת 2022 הוא שיתף פעולה באלבום Un Verano Sin Ti מאת באד באני, והשתתף בשיר "La Corriente", שיר שזכה לאהדה רבה מצד מעריצי באד באני ומעריציו של דייז. נכון לעכשיו יש לשיר כ-100 מיליון צפיות ביוטיוב. מאוחר יותר הוא השתתף בקונצרט של באד באני בקולוסיאום חוסה מיגל אגרלוט בפוארטו ריקו ב-29 ביולי, לאחר שהופיע שבוע קודם לכן בצ'ילה, שוב זכה לקבלת פנים טובה מהציבור בשני הקונצרטים.

ב-26 בספטמבר 2024 אחרי כעשור מאז שהוציא בפעם האחרונה מוזיקה משלו, שחרר דייז את השיר Quisiera לאחר שחתם בחברת התקליטים של באד באני Rimas Entertainment.

ב-21 בנובמבר 2024 הוציא את הסינגל השני מאז חזרתו לבמות Sin GPS, שיר זה יצא גם תחת חברת התקליטים Rimas.

ב-31 בינואר יצא אלבומו החדש אחרי כ-10 שנים מצאת אלבומו הקודם, שם האלבום הוא "La Melodia con La Calle".

## חיים אישיים
דיז נשוי לבריג'יט מריה גארס ויש לו שישה ילדים; אנת'ואן, קמיל, אנילינה, ולנטינה, אווה וליסה.

## דיסקוגרפיה
### אלבומי אולפן
* 2008: *La Melodia de la Calle*
* 2009: *La Melodia de la Calle: Upadted*
* 2015: *La Melodia de la Calle: 3rd Sesaon*
* 2025: *La Melodia Con La Calle vol.1*

## קישורים חיצוניים

## הערות שוליים

קטגוריה:אמני סוני מיוזיק לטין
קטגוריה:אמנים הידועים בשם במה
קטגוריה:זמרי רגאטון
קטגוריה:אמריקאים שנולדו ב-1982
באפליה

**בָּאפְליֶה** (בערבית: **بافليه**; יש הקוראים לו, **בָּאפְלֶי**, בערבית: **بافلي** וכך הוא גם מופיע בחלק מהמפות) הוא כפר שיעי, לבנוני בנפת צור, מחוז דרום לבנון.

## מקום וגאוגרפיה
הכפר באפליה שוכן בגובה של כ-320 מטרים מעל פני הים, כ-18 קילומטרים מזרחית לעיר צור, כ-3.5 קילומטרים צפונית מזרחית לדבעאל,

שטח הכפר: 3,450 דונם.

## אטימולוגיה
החוקר אניס פריחה טען שמקור השם הוא שמי שפירושו 'יישוב מבודד' או 'מקום מדהים'. אחרים הציעו שמקור השם הוא יווני: BAFILIOS, שמשמעותו 'שטוף שמש', או 'חשוף לשמש'.

## היסטוריה
בכפר ובסביבתו הקרובה נמצאו ממצאים ארכאולוגיים, כמו: שברי חרסים וסרקופגים שנחצבו בסלע, כלומר, המקום היה מיושב בעבר. לא נערכו חפירות ארכאולוגיות מסודרות, או מחקרים היסטוריים.

## דמוגרפיה
בשנת 2014 היו רשומים בכפר 1,744 בעלי זכות בחירה לפרלמנט הלבנוני. 96.6% מהם שיעים, 2.8% סונים והיתר נוצרים.

## הערות שוליים

קטגוריה:מחוז דרום לבנון: יישובים